題平遠軒呈竹溪玉堂
作者：劉翼
朝代：宋

paragraphs: 溪堂闢小軒，此景絕可愛。
蔡松道東邊，千載典刑在。
高低萬頃田，面勢溪向背。
生綃一幅寬，晴雨不盡態。
中有謫仙人，來尋莘野耒。
畎畝雖不忘，知進不如退。
乾坤入醉眼，風月出吟喙。
我非人境遊，亭在人境內。
心平水不波，見遠山無礙。
時携琰石遊，間以劉白輩。
僕忝老諸生，來扣佛三昧。